A BIZOTTSÁG 74/2010/EU RENDELETE
(2010 január 26.)
a 2336/2003/EK, a 341/2007/EK, az 1580/2007/EK és a 376/2008/EK rendeletnek a Bizottság értesítésére vonatkozó feltételek és az értesítés formája tekintetében történő módosításáról
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel a mezőgazdasági piacok közös szervezésének létrehozásáról, valamint egyes mezőgazdasági termékekre vonatkozó egyedi rendelkezésekről szóló, 2007. október 22-i 1234/2007/EK tanácsi rendeletre (1) (az egységes közös piacszervezésről szóló rendelet) és különösen annak 192. cikke (2) bekezdésére, összefüggésben 4. cikkével,
mivel:
(1)
A közös piacszervezésnek, a közvetlen kifizetések rendszerének, a mezőgazdasági termékek promóciójának, valamint a legkülső régiókra és a kisebb égei-tengeri szigetekre alkalmazandó rendszereknek a végrehajtásával összefüggésben a Bizottsághoz eljuttatandó információk és dokumentumok tagállamok általi továbbítására vonatkozó részletes szabályok megállapításáról szóló, 2009. augusztus 31-i 792/2009/EK bizottsági rendelet (2) közös szabályokat állapít meg a tagállami illetékes hatóságok által a Bizottsághoz eljuttatandó információk és dokumentumok továbbításával kapcsolatban. Az említett szabályok különösen a Bizottság által rendelkezésre bocsátott információs rendszerek használatára vonatkozó tagállami kötelezettséget és az értesítések küldésére jogosult hatóságok vagy személyek hozzáférési jogainak validálását érintik. Ezenkívül a szóban forgó rendelet közös elveket állapít meg az információs rendszerek tekintetében a dokumentumok mindenkori hitelességének, teljességének és olvashatóságának biztosítására, továbbá rendelkezik a személyes adatok védelméről.
(2)
A 792/2009/EK rendelet értelmében az információs rendszereknek az említett rendelettel összhangban történő használatára vonatkozó kötelezettséget bele kell foglalni a különös tájékoztatási kötelezettséget előíró rendeletekbe.
(3)
A Bizottság olyan számítógépes rendszert fejlesztett ki, amely lehetővé teszi, hogy a dokumentumok kezelése és az eljárások lebonyolítása a Bizottság belső munkafolyamataiban és a közös agrárpolitika végrehajtásában részt vevő hatóságokkal való kapcsolattartásban egyaránt elektronikus úton történjék.
(4)
A Bizottság megítélése szerint egyes tájékoztatási kötelezettségek most már az említett rendszeren keresztül teljesíthetők a 792/2009/EK rendeletnek megfelelően, különös tekintettel a mezőgazdasági eredetű etil-alkohol piacával kapcsolatos egyedi intézkedések megállapításáról szóló 670/2003/EK tanácsi rendelet egyes részletes alkalmazási szabályainak bevezetéséről szóló, 2003. december 30-i 2336/2003/EK bizottsági rendeletben (3), a harmadik országokból behozott fokhagymára és más mezőgazdasági termékekre vonatkozóan vámkontingensek megnyitásáról és kezeléséről, valamint származási bizonyítványok rendszerének bevezetéséről szóló, 2007. március 29-i 341/2007/EK bizottsági rendeletben (4), a gyümölcs- és zöldségágazatban a 2200/96/EK, a 2201/96/EK és az 1182/2007/EK rendeletre vonatkozó végrehajtási szabályok megállapításáról szóló, 2007. december 21-i 1580/2007/EK bizottsági rendeletben (5) és a mezőgazdasági termékekre vonatkozó behozatali és kiviteli engedélyek és előzetes rögzítési igazolások rendszerének alkalmazására kialakított részletes közös szabályok megállapításáról szóló, 2008. április 23-i 376/2008/EK bizottsági rendeletben (6) előírt tájékoztatási kötelezettségekre.
(5)
A 2336/2003/EK és az 1580/2007/EK rendeletben helyénvaló előírni, hogy tájékoztatáskor a nulla értékről szóló értesítéseket is kötelező legyen elküldeni. Az egyértelműség érdekében továbbá célszerű rendelkezni arról, hogy a helyettesítő engedélyekről szóló, a 376/2008/EK rendelet szerinti értesítésekben a helyettesített engedély sorozatszámának megadása is kötelező legyen. Abból a célból, hogy a Bizottság megfelelő módon tájékoztathassa a tagállamokat a helyettesített engedélyekkel összefüggésben kapott információkról, a szóban forgó információkat indokolt közvetlenül az engedély kiállítása után eljuttatni a Bizottságnak. Ezenkívül az egyértelműség érdekében helyénvaló részletezni a vis maior esetekről szóló értesítésekben megadandó információk körét.
(6)
Ezért a 2336/2003/EK, a 341/2007/EK, az 1580/2007/EK és a 376/2008/EK rendeletet ennek megfelelően módosítani kell.
(7)
Az e rendeletben előírt intézkedések összhangban vannak a mezőgazdasági piacok közös szervezésével foglalkozó irányítóbizottság véleményével,
ELFOGADTA EZT A RENDELETET:
1. cikk
A 2336/2003/EK rendelet a következőképpen módosul:
1.
A 3. cikk első bekezdésének a)-f) pontja helyébe a következő szöveg lép:
„a)
harmadik országokból származó, az 1779/2002/EK bizottsági rendeletben (7) megállapított közösségi külkereskedelmi statisztikákra vonatkozó nómenklatúrában szereplő ország- és területkódok felhasználásával azonosított negyedéves behozatal, a Kombinált Nómenklatúra szerinti kód és származási hely szerinti bontásban, az e rendelet 9. cikkének harmadik bekezdésére is figyelemmel;
b)
harmadik országokba irányuló negyedéves kivitel, beleértve a nem mezőgazdasági eredetű alkohol kivitelét is, az e rendelet 9. cikkének harmadik bekezdésére is figyelemmel;
c)
negyedéves termelés azon termékek szerinti bontásban, amelyekből az alkoholt előállítják;
d)
az előző negyedév során értékesített mennyiség, a felhasználó ágazatok szerinti bontásban;
e)
minden év végén az alkoholgyártóknál az adott országban fennálló készletek;
f)
a folyó évre vonatkozó becsült termelés, évente kétszer - február 28-ig, illetve augusztus 31-ig - megküldve;
2.
A 4. cikk a következőképpen módosul:
a)
Az első bekezdés b) és c) pontja helyébe a következő szöveg lép:
„b)
harmadik országokból származó negyedéves behozatal;
c)
harmadik országokba irányuló negyedéves kivitel;”
b)
A harmadik bekezdés helyébe a következő szöveg lép:
„A közölt adatokat a tiszta alkohol hektoliterjében kell kifejezni.”
3.
A 9. cikk helyébe a következő szöveg lép:
„9. cikk
Az e rendelet 3., 4. és 7. cikke szerinti, a Bizottságnak címzett értesítéseket a 792/2009/EK bizottsági rendeletnek (8) megfelelően kell megküldeni.
Az értesítésekben a nulla értékeket is közölni kell.
Az e rendelet 3. cikke első bekezdésének a) és b) pontja szerinti értesítéseket csak a Bizottság tagállamokhoz intézett kérésére, a rendelkezésre álló információs rendszeren keresztül kell megküldeni.
4.
A II-VIII. mellékletet el kell hagyni.
2. cikk
A 341/2007/EK rendelet 14. cikke harmadik bekezdésének helyébe a következő rendelkezés lép:
„Az e cikk szerinti, a Bizottságnak címzett értesítéseket a 792/2009/EK bizottsági rendeletnek (9) megfelelően kell megküldeni.
3. cikk
Az 1580/2007/EK rendelet 134. cikke a következőképpen módosul:
1.
A (2) bekezdés helyébe a következő szöveg lép:
„(2) Az e cikk alapján kibocsátott behozatali engedélyekre a 376/2008/EK rendelet alkalmazandó.”
2.
A (7) bekezdés helyébe a következő szöveg lép:
„(7) A tagállamok (brüsszeli idő szerint) minden héten legkésőbb szerda déli 12 óráig értesítik a Bizottságot azon almamennyiségekről - a nulla értéket is beleértve, a származás szerinti harmadik országokra lebontva -, amelyek tekintetében az előző héten behozatali engedélyt bocsátottak ki.
Az e bekezdés szerinti, a Bizottságnak címzett értesítéseket a 792/2009/EK bizottsági rendeletnek (10) megfelelően kell megküldeni.
4. cikk
A 376/2008/EK rendelet a következőképpen módosul:
1.
A 37. cikk helyébe a következő szöveg lép:
„37. cikk
A helyettesítő engedélyek, tanúsítványok vagy kivonatok kibocsátásakor a tagállamok haladéktalanul értesítik a Bizottságot:
a)
a kibocsátott helyettesítő engedélyek, tanúsítványok vagy kivonatok sorozatszámáról, valamint a helyettesített engedélyek, tanúsítványok vagy kivonatok sorozatszámáról, összhangban a 35. és a 36. cikkel;
b)
az érintett áruk jellegéről és mennyiségéről, és az előre megállapított export-visszatérítés vagy exportlefölözés mértékéről.
A Bizottság erről tájékoztatja a tagállamokat.”
2.
A 40. cikk (6) bekezdésének helyébe a következő szöveg lép:
„(6) A tagállamok tájékoztatják a Bizottságot az általuk elismert vis maior esetről, és az értesítésben megadják a következő információkat: az érintett termék jellege és KN-kódja, a művelet jellege (behozatal vagy kivitel), az érintett mennyiségek, valamint - esettől függően - az engedély törlése vagy az engedély érvényességi idejének meghosszabbítása az új érvényességi időtartam megjelölésével.
A Bizottság erről tájékoztatja a tagállamokat.”
3.
A IV. fejezet a következő 48a. cikkel egészül ki:
„48a. cikk
Az e rendelet 14. cikkének (5) bekezdése, 29. cikkének (2), (3) és (4) bekezdése, 37. cikke, 40. cikkének (6) bekezdése és 47. cikkének (3) bekezdése szerinti, a Bizottságnak címzett értesítéseket a 792/2009/EK bizottsági rendeletnek (11) megfelelően kell megküldeni.
5. cikk
Ez a rendelet az Európai Unió Hivatalos Lapjában való kihirdetését követő harmadik napon lép hatályba.
Ezt a rendeletet 2010. február 1-jétől kell alkalmazni.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2010 január 26-án.